ત્રીજા દિવસે માત્ર એક જ રશિયન અધિકારી આવ્યો, અને તેણે બધાંને મુક્ત જાહેર કર્યાં. રેલવે લાઈન અને રસ્તા પાસે થઈને બ્રિનલિટ્ઝ સુધી પહોંચતી એક સાંકડી ખીણમાં થઈને એ ઘોડા પર બેસીને અહીં સુધી આવ્યો હતો. એ છેક નજીક આવ્યો ત્યારે જ કળાયું કે એક નાનકડા વછેરા પર બેસીને એ આવ્યો હતો! પેગડામાં નાખેલા તેના પાતળા પગ છેક જમીનને અડતા હતા. ઘોડાના પાતળા પેટ નીચે તેના વાંકા વળી ગયેલા પગ જોઈને હસવું આવે તેમ હતું! અંગત રસ લઈને બ્રિનલિટ્ઝની મુક્તિ લઈને અહીં સુધી આવતાં તેને અનેક મુશ્કેલીઓ પડી હોય તેમ લાગતું હતું, કારણ કે એમ કરવામાં તેનો ગણવેશ પણ ઠેકાણે-ઠેકાણેથી ફાટી ગયો હતો! પરસેવો, શિયાળાની ઠંડી અને રઝડપાટને કારણે ક્ષીણ થઈ ગયેલા રાયફલના ચામડાના પટ્ટાની જગ્યાએ તેણે પટ્ટાની જગ્યાએ એણે દોરડું બાંધી દેવું પડ્યું હતું! ધોડાની લગામની જગ્યાએ પણ એણે દોરડું બાંધવું પડ્યું હતું. ગોરી ચામડીનો એ અધિકારી ક્યારેક પરદેશી તો ક્યારેક બહુ જાણીતો હોય એવું લાગતું હતું. આમ પણ પોલિશ લોકોની સરખામણીએ રશિયનો ઉજળા દેખાતા હતા.